VENDIM

Nr. 131, datë 13.3.2026

 AUTORIZIM I NDIHMËS SHTETËRORE 

 “MBËSHTETJE ME GRANTE PËR ZHVILLIMIN TË QËNDRUESHËM NË FUSHAT E RICIKLIMIT, ENERGJISË SË PASTËR, REDUKTIMIT TË NDOTJES DHE EDUKIMIT MJEDISOR NË BASHKINË TIRANË”
Komisioni i Ndihmës Shtetërore, me pjesëmarrjen e:

	- Znj. Delina Ibrahimaj 
	kryetare;

	- Znj. Mimoza Dhëmbi
	anëtare;

	- Z. Besnik Çina
	anëtar;

	- Znj. Keida Qirko 
	anëtare;

	- Z. Ahmet Mançellari
	anëtar,


Në mbledhjen e tij të radhës të datës 13.3.2026, në Ministrinë e Ekonomisë dhe Inovacionit në bazë të ligjit nr. 9374, datë 21.4.2005, “Për ndihmën shtetërore”, të ndryshuar; vendimit të Këshillit të Ministrave nr. 817, datë 28.12.2005, “Për miratimin e rregullores ‘Për procedurat dhe formën e njoftimit’”, shqyrtoi njoftimin e Bashkisë Tiranë lidhur me skemën e mbështetjes me grante për zhvillimin e qëndrueshëm në fushat e riciklimit, energjisë së pastër, reduktimit të ndotjes dhe edukimit mjedisor në Bashkinë Tiranë.

I. Procedura

1. Bashkia Tiranë me shkresën nr. 5231, datë 5.2.2026, “Kërkesë për miratimin e autorizimit të ndihmës shtetërore për grantin e Bashkisë Tiranë, me titull ‘Mbështetje financiare për grante për zhvillim, të qëndrueshëm në fushat e riciklimit, energjisë së pastër, reduktimit të ndotjes dhe edukimit mjedisor”, në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, njoftoi në Komisionin e Ndihmës Shtetërore planin e ndihmës shtetërore e sipërpërmendur. Ministria e Ekonomisë dhe Inovacionit me shkresën nr. 1103/1, datë 16.2.2026, i kërkoi Bashkisë Tiranë rishikimin e njoftimit. Me shkresën nr. 5231/2, datë 24.2.2026, Bashkia Tiranë dërgoi të rishikuar dhe të plotësuar formularin e njoftimit. 
II. Përshkrimi i masës 

2. Objektivi: Skema synon mbështetjen financiare për zhvillim të qëndrueshëm të mbrojtjes së mjedisit në nivel lokal. Skema ka për qëllim reduktimin, ripërdorimin, riciklimin dhe nxitjen e ekonomisë qarkulluese, nëpërmjet mbështetjes së iniciativave që promovojnë ndarjen në burim të mbetjeve, riciklimin, ripërdorimin dhe reduktimin e konsumit të plastikës dhe të produkteve të tjera bazë. Skema synon promovimin e energjive të pastra dhe eficiencës energjetike, si edhe ruajtjen e biodiversitetit lokal. 

3. Baza ligjore e planit të ndihmës: vendimit të Këshillit Bashkiak Tiranë nr. 100, datë 18.12.2025, “Për miratimin e programit buxhetor 2026–2028, dhe detajimin e Buxhetit të Bashkisë Tiranë për vitin 2026”. 
4. Kohëzgjatja: Plani i ndihmës do të zbatohet në periudhën 2026–2028.
5. Dhënësi i ndihmës dhe autoriteti përgjegjës për zbatimin e masës është Bashkia Tiranë. 

6. Përfituesit: Përfituesit e kësaj skeme janë ndërmarrjet mikro dhe të vogla.
7. Shtrirja sektoriale dhe territoriale: Projekti do të zbatohet në territorin e Bashkisë Tiranë.

8. Forma dhe vlera e ndihmës: Plani i ndihmës shtetërore është 90.000.000 (nëntëdhjetë milionë) lekë gjithsej për periudhën 2026–2028 në formën e grantit të drejtpërdrejtë nga fondet e miratuara për Bashkinë Tiranë. Çdo përfitues do të mbështetet deri në shumën 500.000 (pesëqind mijë) lekë, për individë të cilët kanë një ide për të krijuar një biznes miqësor ndaj mjedisit dhe deri në 1.500.000 (një milion e pesëqind mijë) lekë për një biznes ekzistues.

III. Vlerësimi i ekzistencës së ndihmës shtetërore 

9. Komisioni i Ndihmës Shtetërore vlerëson nëse plani i ndihmës shtetërore përbën ndihmë shtetërore në kuptim të paragrafi 1, të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, pra nëse plani ofron një avantazh ekonomik për ndërmarrje, të cilat kanë një ndikim të mundshëm në konkurrencë dhe tregtinë midis shteteve anëtare, që nuk do të ishte përfituar në kushte normale të tregut. 
10. Neni 4, pika 1, e ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:
“Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme e cila, në mënyrë të drejtpërdrejte ose të tërthortë, shtrembëron ose kërcënon të shtrembërojë konkurrencën, duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”.
11. Gjithashtu, neni 71, “Konkurrenca dhe dispozita të tjera ekonomike”, i Marrëveshjes së Stabilizim-Asociimit ndërmjet Komuniteteve Evropianë e Shteteve të tyre Anëtare dhe Republikës së Shqipërisë
, përcakton se:

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës së aplikueshme në Komunitet, sidomos në nenet 81, 82, 86 dhe 87 të Traktatit Themelues të Komunitetit Evropian dhe instrumenteve interpretuese që përdoren nga institucionet e Komunitetit.”

12. Ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, konkretisht: a) burime shtetërore; b) avantazhi ekonomik; c) përzgjedhja; dhe d) efekti në konkurrencë dhe treg.

13. Plani i ndihmës përfshin transferimin e burimeve shtetërore nga buxheti i Bashkisë Tiranë bazuar në vendimin e Këshillit Bashkiak nr. 100, datë 18.12.2025, “Për miratimin e programit buxhetor 2026–2028, dhe detajimin e Buxhetit të Bashkisë Tiranë për vitin 2026”. Masa u jep përfituesve një avantazh ekonomik, që nuk do të sigurohej në kushte normale të tregut. Bashkia Tiranë ofron grante nga buxheti përfshirë blerjen/instalimin e pajisjeve me energji të rinovueshme. Mbështetja lehtëson ndërmarrjet përfituese nga kostot që në kushte normale të tregut duhet t’i përballojnë me burime të veta, duke u dhënë një avantazh ekonomik. Ndihma mbështet një grup të caktuar prodhuesish/shërbimesh, duke i dhënë masës karakterin përzgjedhës. Ndihma shtetërore ka potencial të shtrembërojë ose të kërcënojë të shtrembërojë konkurrencën dhe të ndikojë në tregtinë rajonale, apo ndërkombëtare, përmes forcimit të pozicionit konkurrues të ndërmarrjeve me vendndodhje në Bashkinë Tiranë. 
Në këto kushte, Komisioni vlerëson se, në bazë të nenit 4, të ligjit 9374, datë 21.4.2005, “Për ndihmën shtetërore”, të ndryshuar, plani i ndihmës është ndihmë shtetërore, e cila është e ndaluar përveç rasteve të parashikuara ndryshe në këtë ligj. 
IV. Vlerësimi i përputhshmërisë së skemës 
14. Komisioni i Ndihmës Shtetërore vlerëson skemën e njoftuar në përputhje me nenin 13/1 “Ndihma për mbrojtjen e mjedisit”, të ligjit nr. 9374/2005, “Për ndihmën shtetërore”, të ndryshuar. Në ndihmën për mbrojtjen e mjedisit përfshihen eficienca e energjisë, prodhimi nga burimet e rinovueshme, riciklimi i mbetjeve dhe rehabilitimi i zonave të ndotura. Bazuar në pikën 2, të nenit 13/1, të ligjit nr. 9374/2005, “Për ndihmën shtetërore”, të ndryshuar, ndihma shtetërore lejohet në përputhje me kushtet dhe intensitetet e përcaktuara në VKM-në nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore’”.
Mbështetur në seksionin V “Ndihma për mbrojtjen e mjedisit”, të vendimit të Këshillit të Ministrave nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore’”, përcaktohet se nëse plotësohen kushtet e kreut II, dhe neneve të rregullores mund të lejohet ndihma shtetërore për kategoritë e ndihmës si vijon:

Mbi ndihmën për eficiencën e energjisë (neni 28): Ndihma synon t’u mundësojë ndërmarrjeve arritjen e një niveli më të lartë të eficiencës energjetike. Kostot e pranueshme kufizohen në kostot shtesë të investimit, të nevojshme për të arritur këtë nivel, duke përjashtuar shpenzimet që nuk lidhen drejtpërdrejt me kursimin e energjisë. Intensiteti i ndihmës prej 30% (i rritur sipas madhësisë së ndërmarrjes ose zonës së asistuar) konsiderohet në përputhje me kufijtë maksimalë të lejuar.

Mbi investimet në energjinë e rinovueshme (neni 29): Ndihma jepet vetëm impianteve të reja, në përputhje me pikën 4, të nenit 29. Kostot e pranueshme llogariten si kosto shtesë krahasuar me një investim më pak miqësor ndaj mjedisit. Për rastet e impianteve të vogla ku nuk ekziston një investim i ngjashëm më pak miqësor, Komisioni pranon si kosto të pranueshme kostot totale të investimit, duke aplikuar intensitetin prej 30% ose 45% .

Mbi riciklimin dhe ripërdorimin e mbetjeve (neni 32): Ndihma për riciklimin synon mbetjet e prodhuara nga ndërmarrje të tjera dhe përdor teknologji që shkojnë përtej standardeve bazë të tregut. Kostot e pranueshme përfaqësojnë diferencën mes këtij investimi dhe një procesi tradicional riciklimi. Ndihma nuk zbatohet për mbetjet e vetë përfituesit, duke garantuar që skema të nxisë ekonominë qarkulluese.

Mbi Studimet Mjedisore (neni 34): Në ndihmën për studimet mjedisore, kostot e pranueshme janë kosto direkte të realizimit të studimeve që u paraprijnë investimeve mjedisore. Intensiteti prej 50% (me rritjet përkatëse për SME-të) vlerësohet sipas nenit 34, nëse nxit ndërmarrjet të kryejnë vlerësime teknike profesionale para angazhimit në projekte të mëdha mjedisore.

Në kreun II, të VKM-së nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore’”, përcaktohet, se:
- Ndihma konsiderohet transparente kur jepet në formën e grantit etj., kur Ekuivalenti Bruto i Grantit (EBG) mund të llogaritet me saktësi përpara dhënies së saj. Ky kusht përmbushet sepse ndihma është në formën e grantit. Bashkia Tiranë do të llogarisë EBG-në për çdo përfitues përpara dhënies së ndihmës.
- Ndihma shtetërore ka efekt nxitës kur përfituesi ka dorëzuar një aplikim me shkrim pranë dhënësit përpara fillimit të punimeve të projektit. Ky aplikim përmban të gjithë informacionin e detyrueshëm: emrin/madhësinë e ndërmarrjes, përshkrimin dhe vendndodhjen e projektit, listën e kostove dhe shumën e fondit publik të kërkuar. Ky kusht plotësohet sepse përfituesi duhet të dorëzojë aplikimin me shkrim pranë dhënësit të ndihmës.

- Të gjitha vlerat e përdorura për kostot e pranueshme llogariten para zbritjes së taksave, apo detyrimeve të tjera. Kostot mbështeten në dokumentacion justifikues të qartë dhe të përditësuar. Ky kusht plotësohet sepse kostot e pranueshme llogariten para zbritjes së taksave.

- Ndihma shtetërore për këtë skemë mund të mblidhet me ndihma të tjera vetëm nëse ato mbulojnë kosto të ndryshme të identifikueshme. Në rastet kur mbulojnë të njëjtat kosto, shuma totale e mbledhur nuk tejkalon intensitetin maksimal të lejuar nga kjo rregullore. Ndihma nuk mblidhet me ndihmë “de minimis” për të njëjtat kosto nëse kalohet pragu i intensitetit të kreut III. Ky kusht plotësohet, sepse ndihma shtetërore për këtë skemë do të mblidhet me ndihma të tjera vetëm nëse ato mbulojnë kosto të ndryshme të identifikueshme.

- Dhënësi i ndihmës është i detyruar të publikojë në faqen zyrtare informacionin përmbledhës, tekstin e plotë të masës. Ky informacion duhet të publikohet brenda 6 muajve dhe të ruhet për një periudhë 10-vjeçare nga data e dhënies së ndihmës. Ky kusht plotësohet sepse skema do të publikohet në faqen zyrtare të Bashkisë Tiranë.

Sa më lart, Komisioni vlerëson, se plani i ndihmës shtetërore është i lejueshëm në përputhje me nenin 13/1, të ligjit nr. 9374, datë 21.4.2005, “Për ndihmën shtetërore”, të ndryshuar.

PËR KËTO ARSYE:

Komisioni i Ndihmës Shtetërore, në bazë të neneve 4, 13/1, 22, dhe 31 të ligjit nr. 9374, datë 21.4.2005, “Për ndihmën shtetërore”, të ndryshuar, 

VENDOSI:

1. Të autorizojë planin e ndihmës shtetërore “Mbështetje me grante për zhvillimin të qëndrueshëm në fushat e riciklimit, energjisë së pastër, reduktimit të ndotjes dhe edukimit mjedisor në Bashkinë Tiranë”, të miratuar më vendimit të Këshillit Bashkiak Tiranë nr. 100, datë 18.12.2025, “Për miratimin e programit buxhetor 2026–2028, dhe detajimin e Buxhetit të Bashkisë Tiranë për vitin 2026”. 

2. Në përputhje me seksionin V, të VKM-së nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore’”, Bashkia Tiranë të identifikojë kostot e pranueshme të ndihmës shtetërore dhe mbi bazën e tij të përcaktohet intensiteti i ndihmës së lejuar të skemës së ndihmës shtetërore.

3. Ndihma shtetërore nuk do të mblidhet me ndihmën “de minimis” për të njëjtat kosto nëse kalohet pragu i intensitetit të kreut III, të VKM-së nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore’”. 

4. Bashkia Tiranë, brenda datës 31 mars, të çdo viti të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e bëra dhe impaktin ekonomik të skemës.

5. Të gjitha të dhënat për zbatimin e skemës të ruhen deri në dhjetë vjet, pasi ndihma e fundit individuale të jetë dhënë në kuadër të kësaj skeme.

6. Ky vendim të botohet në Fletoren Zyrtare. 

KOMISIONI I NDIHMËS SHTETËRORE

Kryetar: Delina Ibrahimaj
Anëtarë: Mimoza Dhëmbi, Besnik Çina, Keida Qirko, Ahmet Mançellari

� Ligji nr. 9590, datë 27.7.2006, “Për ratifikimin e Marrëveshjes së Stabilizim-Asocimit ndërmjet Republikës së Shqipërisë dhe komuniteteve evropiane e shteteve të tyre anëtare”.

